* Nacrt za savjetovanje sa zainteresiranom javnošću

KLASA:008-04/18-01/09

URBROJ:696-3-1-18-08

Zagreb, 18. prosinca 2018.

Na temelju članka 19. Statuta Hrvatske komore medicinskih sestara Vijeće Hrvatske komore medicinskih sestara na sjednici održanoj 18. prosinca 2018. godine donosi

NACRT PRAVILNIKA O MJERILIMA I POSTUPKU ZA DODJELU NOVČANE POMOĆI

Članak 1.

Ovim Pravilnikom o mjerilima i postupku za dodjelu pomoći od Hrvatske komore medicinskih sestara (dalje u tekstu: Pravilnik) određuje se namjena i visina, uvjeti te postupak za dodjelu novčane pomoći članovima Hrvatske komore medicinskih sestara (u daljnjem tekstu: HKMS) te ostalim ovlaštenicima prava na novčanu pomoć.

Članak 2.

O zahtjevima za dodjelu novčane pomoći odlučuje osoba ovlaštena za zastupanje Hrvatske komore medicinskih sestara.

Novčana pomoć može se ostvariti u slučaju nastupanja teško bolesnog stanja odnosno smrti osobe iz članka 3. ovog Pravilnika.

Članak 3.

Pravo na dodjelu novčane pomoći pripada osobi koja:

1. je upisana u registru HKMS,
2. trenutku podnošenja zamolbe za dodjelu pomoći posjeduje važeće odobrenje za samostalan rad (licencu),
3. uredno izvršava obveze prema HKMS,

Pravo na novčanu pomoć u slučaju smrti prema odredbama ovog Pravilnika ostvaruju isključivo djeca osobe iz stavka 1. ovog članka, koje je bila dužna po zakonu uzdržavati.

Članak 4.

Novčana pomoć u slučaju nastupanja teško bolesnog stanja isplatiti će se u jednokratnom iznosu od 5.000,00 kuna.

Novčana pomoć u slučaju nastupanja teško bolesnog stanja isplatiti će se osobi podnositelju zahtjeva.

Novčana pomoć u slučaju smrti isplatiti će se u jednokratnom iznosu od 7.000,00 kuna.

Novčana pomoć u slučaju smrti osobe će se isplatiti ovlaštenicima prava na novčanu pomoć iz članka 3. stavka 2. ovog Pravilnika.

Članak 5.

Ako osoba kojoj je izvršena isplata novčane pomoći zbog teškog bolesnog stanja premine u roku od jedne godine od dana isplate novčane pomoći, ovlaštenici iz članka 3. stavka 2. ovog Pravilnika ne ostvaruju pravo na novčanu pomoć po osnovi nastupanja smrtnog slučaja.

Članak 6.

Osobi iz članka 3. ovog Pravilnika može se isplatiti novčana pomoć u slučaju nastupanja teško bolesnog stanja u jednokratnom iznosu sukladno članku 4. ovog Pravilnika.

Osobi kojoj je odobrena i isplaćena novčana pomoć prema odredbama ovog Pravilnika ne može ponovno podnijeti zahtjev za dodjelu novčane pomoći.

Teško bolesno stanje je zdravstveno stanje u kojem se nalazi osoba zbog koje postoji potreba operativnog liječenja ili kontinuiranog konzervativnog liječenja koje uključuje fizikalnu terapiju, a po potrebi i tuđu pomoć.

Bolesti iz ovog članka moraju biti ustanovljene najsuvremenijim medicinskim metodama prema važećim algoritmima medicinske struke u tijeku bolničkog liječenja te potvrđene od strane nadležnih specijalista u bolnicama ili specijaliziranim ustanovama za liječenje dijagnostičkim pretragama i drugom medicinskom dokumentacijom.

Kada nije moguće utvrditi teško bolesno stanje zbog diferencijalno-dijagnostičke dileme ili kada bolest nije potvrđena odgovarajućom medicinskom dokumentacijom, za Hrvatsku komoru medicinskih sestara ne postoji obveza novčane pomoći podnositelju zahtjeva.

Pod pojmom „teško bolesno stanje“ podrazumijeva se bolest uslijed koje je ugrožen život ili teško narušeno zdravlje. Bolesti koje su obuhvaćene pojmom teško bolesnog stanja iz ovog članka su isključivo:

Srčani infarkt:

Dijagnoza srčanog infarkta mora biti postavljena u bolničkim uvjetima, odnosno u specijaliziranim ustanovama za kardiološke bolesti ili od strane liječnika specijaliste interniste – kardiologa te dokumentirana liječničkim izvješćem s točno utvrđenom dijagnozom akutnog srčanog infarkta, kao i drugim medicinskim nalazima o provedenom liječenju (otpusno pismo, specijalistički kardiološki nalazi i sl.)

Karcinom:

Karcinom je svaki dijagnostički (histološki) dokazan maligni tumor, kojeg karakterizira samostalno i nekontrolirano povećanje tumorske mase, infiltrativan rast te sklonost metastazama u udaljena područja a zahtjeva kemoterapiju ili zračenje. Dijagnozu karcinoma kao bolesti mora postaviti specijalista onkolog ili nadležni specijalista određene grane medicine (npr. kirurg, ginekolog, internista-hematolog i dr.)

Moždani udar:

Moždani udar je svaki cerebrovaskularni incident ili bolest uzrokovana poremećajem cirkulacije krvi kroz mozak, koji za posljedicu ima oštećenje moždanog tkiva zbog poremećaja u prohodnosti moždanih arterija (uslijed ishemije ili embolije – začepljenja krvne žile ugruškom ili intracerebralne hemoragije- krvarenja u mozak), s posljedicom trajnih neuroloških motoričkih i drugih oštećenja te uzetosti ekstremiteta.

Kronično zatajenje bubrega:

Kronično zatajenje bubrega je progresivno ireverzibilno oštećenje funkcije oba bubrega, do konačnog zadnjeg stadija (terminalne uremije), kad je izravno ugrožen život, te je neophodno liječenje hemodijalizom, peritonealnom dijalizom ili transplantacijom bubrega.

Transplantacija organa:

Transplantacija organa je u cijelosti provedena kompletna transplantacija srca (uključena samo transplantacija srca u cijelosti, uključujući i ugradnju umjetnog srca), pluća, jetre – ili dijela jetre, bubrega, gušterače i koštane srži (samo hetero-transplantat) izvršena na osiguraniku. Osigurana osoba je primatelj organa.

Operacija aorte:

Operacija aorte je operacija izlaznog dijela aorte i luka aorte provedena zbog oboljenja, prilikom koje je zamijenjen oštećeni dio aorte umjetim nadomjeskom.

Bypass operacija koronarnih arterija:

Bypass operacija koronarnih arterija je kardiokirurški zahvat premoštenja zbog suženosti ili začepljenja najmanje dvije ili više koronarnih arterija s medicinskom indikacijom za bypass operaciju istih.

Ugradnja srčanog zaliska:

Ugradnja srčanog zaliska je kirurška zamjena oštećenog srčanog zaliska umjetnim (mehaničkim ili biološkim) zaliskom uslijed bolesti srčanog zaliska-stenoze, odnosno suženja zaliska ili regurgitacije- propuštanja srčanog zaliska.

AIDS:

Bolest AIDS je bolest humanog imunološkog sustava, koju karakterizira oštećenje stanične imunosti uzrokovano HIV-om. Klinički sindrom bolesti, odnosno uzrok infekcije HIV-om, nedvojbeno mora biti dokazan u smislu prijenosa inficirane krvi prilikom primjene transfuzije krvi u Zavodima za transfuziologiju krvi ili drugim za to specijaliziranim medicinskim ustanovama.

Sljepoća:

Sljepoća je potpuni i trajni (ireverzibilni) gubitak vida na oba oka, nastao uslijed bolesti (akutne upalne bolesti, vaskularne bolesti, tumorski procesi i sl.) ili nezgode, uz smanjenu oštrinu vida oba oka (s optimalnom korekcijom) na 1/60 ili lošiju.

Gluhoća:

Gluhoća je potpuni i trajni (ireverzibilni) klinički i audiološki potvrđeni gubitak sluha na oba uha, nastao uslijed akutnog oboljenja (akutne upalne bolesti, vaskularne bolesti, tumorski procesi i sl.) ili nezgode.

Multipla skleroza:

Mulipla skleroza je (demijelinizacijsko oboljenje centralnog nervnog sustava) kronično remitentnog tijeka, karakterizirana patoanatomskim brojnim lezijama demijelinizacije (gubitka mijelinske ovojnice) rasutim u centralnom nervnom sustavu, a klinički se ispoljava poremećajima vida, neurološkim ispadima, cerebralnim znacima bolesti i simptomima moždanog debla, ispadima senzibiliteta, mentalnim poremećajima i dr.

Opekline:

Opekline su ozljede kože ili drugih tkiva uzrokovane termalnim, radijacijskim, kemijskim ili električnim kontaktom. Opekline III. stupnja (duboke opekline) ili višeg stupnja su teške opekline karakterizirane destrukcijom cijele debljine kože, cijeli dermis i korijum, s pojavom nekroze na opečenim mjestima, koje zahvaćaju najmanje 20 % tjelesne površine, prema pravilu devetke.

Encefalitis:

Dijagnozu encefalitisa mora potvrditi specijalist neurolog ili infektolog te mora biti potvrđena kliničkim simptomima i rezultatima punkcije likvora i biopsije mozga.

Bolest mora trajati barem tri mjeseca od postavljanja dijagnoze i mora ostaviti trajne posljedice. Teško bolesno stanje iz ovoga Pravilnika ne odnosi se na encefalitis u prisutnosti virusa humane imunodeficijencije (HIV), encefalitis koji je uzrokovan protozojskom infekcijom te paraneoplastični encefalitis.

Paraliza (oduzetost):

Paraliza je potpuna i trajno ireverzibilna, klinički dokazana oduzetost uslijed bolesti ili ozljede kontinuiteta leđne moždine, koja za posljedicu ima paraplegiju (ukoliko paraliza obuhvaća donju polovicu tijela i obje noge) ili tetraplegiju (ukoliko paraliza obuhvaća obje ruke i noge). Uzročna veza s bolesti ili ozljedom mora se na vrijeme i točno utvrditi.

Plućna embolija:

Plućni embolizam je okluzija jedne ili više grana plućne arterije trombima koji se stvaraju bilo gdje u tijelu, u pravilu u velikim venama donjih udova ili zdjelice. Dijagnoza plućne embolije utvrditi će sa nalazom ventilacijsko/perfuzijske scintigrafije, CT angiograma i plućne angiografije te mora biti potvrđena od strane liječnika pulmologa.

Hepatitis prouzročen nesretnim slučajem:

Hepatitis je kronična upalna bolest jetra uzrokovana virusnom infekcijom nastalom kao posljedica nezgode kod ubodnih i sličnih incidenata. Klinički sindrom bolesti, odnosno uzrok infekcije virusom hepatitisa mora biti nedvojbeno dokazan medicinskom dokumentacijom.

Članak 7.

Osoba podnosi pisanu zamolbu za dodjelu novčane pomoći na propisanom obrascu. Zamolbi se prilaže odgovarajuća dokumentacija kojom se dokazuje osnova za traženje novčane pomoći.

U slučaju nastupanja teško bolesnog stanja podnositelj je dužan dostaviti:

- zahtjev za dodjelu novčane pomoći

- presliku kartice tekućeg računa iz koje je vidljiv IBAN broj podnositelja zahtjeva

- medicinsku dokumentaciju.

U slučaju nastupanja smrtnog slučaja podnositelj je dužan dostaviti:

- zahtjev za dodjelu novčane pomoći

- presliku kartice tekućeg računa iz koje je vidljiv IBAN broj podnositelja zahtjeva

- dokaz o činjenici smrti osobe iz članka 3. stavka 1. Pravilnika

- dokaz da ispunjava uvjete osobe iz članka 3. stavka 2. Pravilnika

- u slučaju punoljetnog djeteta dokaz da je osoba koju je preminula osoba bila dužna po zakonu

uzdržavati.

U slučaju ako podnositelj zahtjeva nije dostavio obrazac zahtjeva za dodjelu novčane pomoći odnosno presliku kartice tekućeg računa iz koje je vidljiv IBAN broj podnositelja, zahtjev za dodjelu novčane pomoći neće se uzeti u razmatranje već će se isti odbaciti kao nepotpun.

Pisana zamolba iz stavka 1. ovog članka podnosi se najkasnije u roku od godinu dana od dana nastanka događaja radi kojeg se traži novčana pomoć.

Članak 8.

Ako je zamolba za dodjelu novčane pomoći nepotpuna, zatražiti će se zaključkom podnositelj da istu nadopuni u roku od 30 dana od dana primitka zaključka. Ako podnositelj zamolbe u roku ne dostavi zatraženu ili dodatnu dokumentaciju, smatrat će se da zamolba nije niti podnesena te će se donijeti rješenje kojom će se zamolba odbaciti.

Članak 9.

Hrvatska komora medicinskih sestara zaprima, obrađuje te isplaćuje zahtjeve za dodjelu novčane pomoći u skladu s financijskim okvirima predviđenim Financijskim planom Hrvatske komore medicinskih sestara za pojedinu godinu.

Ako sredstva predviđena financijskim planom za isplatu novčane pomoći iz stavka 1. ovog članka nisu dostatna za podmirenje svih primljenih zahtjeva prema odredbama ovog Pravilnika, donijeti će se zaključak o djelomičnom udovoljenju ili nemogućnosti udovoljenja zahtjeva zbog nedostatka sredstava.

Isplata novčane pomoći predviđene ovim Pravilnikom realizirati će se prema redoslijedu podnošenja, čim se za to steknu financijski preduvjeti.

Iznimno od stavka 3. ovog članka, neće se poštivati redoslijed podnošenja zahtjeva ukoliko je to neophodno radi zaštite života ili teškog oboljenja podnositelja zahtjeva.

Članak 10.

Hrvatska komora medicinskih sestara obvezna je voditi evidenciju o svim zaprimljenim zahtjevima za dodjelu novčane pomoći.

Hrvatska komora medicinskih sestara vodi evidenciju o odobrenim i isplaćenim novčanim pomoćima.

Odobrene i isplaćene novčane pomoći će se sukladno članku 10. stavku 8. Zakona o pravu na pristup informacijama („Narodne novine“ broj: 25/13, 85/15) javno objaviti na internet stranici Hrvatske komore medicinskih sestara.

Hrvatska komora medicinskih sestara posebno će obavijestiti podnositelje zamolbi za novčanu pomoć o dužnosti javne objave odobrenih i isplaćenih novčanih pomoći sukladno stavku 3. ovog članka.

Članak 11.

Odredbe ovog Pravilnika primjenjuju se na zahtjeve koji su podneseni nakon stupanja na snagu ovog Pravilnika.

Članak 12.

Ovaj Pravilnik stupa na snagu i primjenjuje se osam dana od dana objave na oglasnoj ploči u sjedištu Hrvatske komore medicinskih sestara.

PREDSJEDNIK VIJEĆA HKMS

Mario Gazić, magistar sestrinstva v.r.